CELEX: 32007D0103
Language: sk
Date: 2007-02-12 00:00:00
Title: 2007/103/ES: Rozhodnutie Komisie z  12. februára 2007 , ktorým sa ustanovujú Všeobecné zásady a kritériá výberu a financovania akcií v rámci programu verejného zdravia (Text s významom pre EHP )

16.2.2007   
            
            
               SK
            
            
               Úradný vestník Európskej únie
            
            
               L 46/45
            
         
      ROZHODNUTIE KOMISIE
   
   z 12. februára 2007,
   ktorým sa ustanovujú Všeobecné zásady a kritériá výberu a financovania akcií v rámci programu verejného zdravia
   (Text s významom pre EHP)
   (2007/103/ES)
   KOMISIA EURÓPSKYCH SPOLOČENSTIEV,
   so zreteľom na rozhodnutie Európskeho parlamentu a Rady č. 1786/2002/ES z 23. septembra 2002 o akčnom programe Spoločenstva v oblasti verejného zdravia (2003 – 2008) (1), a najmä na jeho článok 8 ods. 1,
   keďže:
   
               (1)
            
            
               Podľa ustanovení článku 8 ods. 1 rozhodnutia č. 1786/2002/ES Komisia prijíma ročný pracovný plán uplatňovania programu verejného zdravia, v ktorom stanovuje priority a akcie, ktoré sa majú realizovať, vrátane prideľovania zdrojov, a prijíma tiež mechanizmy, kritériá a postupy výberu a financovania akcií programu.
            
         
               (2)
            
            
               Rozhodnutím Komisie 2007/102/ES (2) bol prijatý pracovný plán na rok 2007.
            
         
               (3)
            
            
               V súlade s článkom 115 nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a článkom 167 nariadenia Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 (4), sa požaduje, aby sa kritériá týkajúce sa spôsobilosti, výberu a udeľovania grantu definovali vopred vo výzve na podávanie žiadostí s cieľom umožniť vyhodnotiť kvalitu podaných návrhov vzhľadom na ciele a priority stanovené v ročnom pracovnom programe.
            
         
               (4)
            
            
               Preto by mali byť prijaté Všeobecné zásady a kritériá výberu a financovania akcií v rámci programu verejného zdravia uvedené v prílohe k tomuto rozhodnutiu. Príloha II k rozhodnutiu K(2005) 29 zo 14. januára 2005, ktorým sa prijíma pracovný plán na rok 2005 na vykonávanie akčného programu Spoločenstva v oblasti verejného zdravia (2003 – 2008) vrátane ročného pracovného programu zameraného na granty a všeobecné zásady a kritériá výberu a financovania akcií v rámci programu verejného zdravia, sa preto nahrádza prílohou k tomuto rozhodnutiu.
            
         
               (5)
            
            
               Všeobecné zásady a kritériá výberu a financovania akcií v rámci programu verejného zdravia stanovené v tejto prílohe sú v súlade so stanoviskom Výboru pre akčný program Spoločenstva v oblasti verejného zdravia,
            
         ROZHODLA TAKTO:
   Jediný článok
   Týmto sa prijímajú Všeobecné zásady a kritériá výberu a financovania akcií v rámci programu verejného zdravia (2003 – 2008) stanovené v prílohe.
   
      V Bruseli 12. februára 2007
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 271, 9.10.2002, s. 1. Rozhodnutie zmenené a doplnené rozhodnutím č. 786/2004/ES (Ú. v. EÚ L 138, 30.4.2004, s. 7).
   
      (2)  Pozri stranu 27 tohto úradného vestníka.
   
      (3)  Ú. v. ES L 248, 16.9.2002, s. 1. Nariadenie naposledy zmenené a doplnené nariadením (ES, Euratom) č. 1995/2006 (Ú. v. EÚ L 390, 30.12.2006, s. 1).
   
      (4)  Ú. v. ES L 357, 31.12.2002, s. 1. Nariadenie naposledy zmenené a doplnené nariadením (ES, Euratom) č. 1248/2006 (Ú. v. EÚ L 227, 19.8.2006, s. 3).
   
      PRÍLOHA
      VŠEOBECNÉ ZÁSADY A KRITÉRIÁ VÝBERU A FINANCOVANIA AKCIÍ V RÁMCI PROGRAMU VEREJNÉHO ZDRAVIA
      Tento dokument nahrádza v celom rozsahu predchádzajúci dokument Všeobecné zásady a kritériá výberu a financovania akcií v rámci programu verejného zdravia, ktorý je prílohou k rozhodnutiu Komisie K(2005) 29. Vzťahuje sa iba na spolufinancovanie jednotlivých akcií v rámci programu verejného zdravia prostredníctvom grantov poskytovaných na základe výziev na podávanie žiadostí. Za žiadnych okolností sa nemôže považovať za náhradu platných právnych predpisov.
      1.   VŠEOBECNÉ ZÁSADY
      
                  1.
               
               
                  Nariadenie o rozpočtových pravidlách a jeho vykonávacie predpisy sú referenčnými dokumentmi pre implementáciu programu verejného zdravia.
               
            
                  2.
               
               
                  Pri udeľovaní grantov sa musia dodržiavať tieto zásady:
                  
                              —
                           
                           
                              miera spolufinancovania: vyžaduje sa externé spolufinancovanie z iných zdrojov, ako sú finančné zdroje Spoločenstva, buď prostredníctvom vlastných zdrojov príjemcu, alebo finančných zdrojov tretích strán. Vecné príspevky od tretích strán sa môžu považovať za spolufinancovanie, ak sa považujú za potrebné alebo primerané (článok 113 nariadenia o rozpočtových pravidlách a článok 172 vykonávacích predpisov),
                           
                        
                              —
                           
                           
                              pravidlo o neziskovosti: cieľom ani účelom grantu nemôže byť prinášanie zisku príjemcovi (článok 109 ods. 2 nariadenia o rozpočtových pravidlách a článok 165 vykonávacích predpisov),
                           
                        
                              —
                           
                           
                              pravidlo o neretroaktivite: výdavky, ktoré sa môžu financovať, musia vzniknúť po podpísaní dohody. Vo výnimočných prípadoch možno zvážiť prijateľnosť výdavkov, ktoré vznikli po dátume podania žiadosti o grant, avšak nie pred ním (článok 112 nariadenia o rozpočtových pravidlách),
                           
                        
                              —
                           
                           
                              pravidlo o nekumulovaní: na určitú akciu realizovanú daným príjemcom v jednom finančnom roku môže byť pridelený iba jeden grant (článok 111 nariadenia o rozpočtových pravidlách) (1).
                           
                        
            
                  3.
               
               
                  Návrhy akcií (projektov) sa vyhodnotia na základe troch kategórií kritérií:
                  
                              —
                           
                           
                              vylučovacie kritériá, podľa ktorých sa vyhodnotí spôsobilosť žiadateľa – článok 114 nariadenia o rozpočtových pravidlách,
                           
                        
                              —
                           
                           
                              výberové kritériá, podľa ktorých sa vyhodnotí finančná a prevádzková schopnosť žiadateľa realizovať navrhovanú akciu – článok 176 vykonávacích predpisov,
                           
                        
                              —
                           
                           
                              kritériá na prideľovanie, podľa ktorých sa vyhodnotí kvalita návrhu vzhľadom na náklady.
                           
                        Tieto tri kategórie kritérií sa vyhodnotia postupne v priebehu hodnotenia. Projekt, ktorý nesplní požiadavky jednej kategórie, nebude sa hodnotiť v druhej fáze hodnotenia a zamietne sa.
               
            
                  4.
               
               
                  Pokiaľ ide o program verejného zdravia, prioritu budú mať projekty, ktoré:
                  
                              —
                           
                           
                              vo vzťahu k danej situácii majú inovačný charakter a svojou podstatou nie sú rekurentné,
                           
                        
                              —
                           
                           
                              poskytujú pridanú hodnotu v oblasti verejného zdravia na európskej úrovni: projekty by mali prinášať príslušné úspory z rozsahu, zahŕňať čo najviac spôsobilých krajín vzhľadom na rozsah projektu a malo by byť možné ich opakovať na inom mieste,
                           
                        
                              —
                           
                           
                              podporujú a prispievajú k tvorbe politík Spoločenstva v oblasti verejného zdravia,
                           
                        
                              —
                           
                           
                              venujú náležitú pozornosť efektívnej riadiacej štruktúre, jasnému procesu hodnotenia a presnému opisu očakávaných výsledkov,
                           
                        
                              —
                           
                           
                              zahŕňajú plán na informovanie príslušných cieľových skupín o výsledkoch a ich použitie na európskej úrovni.
                           
                        
            2.   VYLUČOVACIE KRITÉRIÁ
      
                  1.
               
               
                  Žiadatelia budú vylúčení z účasti na udeľovaní grantov programu verejného zdravia, ak:
                  
                              a)
                           
                           
                              sú v konkurznom konaní alebo v likvidácii, sú pod správou súdu, sú vo vyrovnávacom konaní s veriteľmi, majú pozastavenú podnikateľskú činnosť, vedie sa proti nim v týchto veciach súdne konanie alebo sa v podobnej situácii nachádzajú na základe vnútroštátnych právnych a správnych predpisov;
                           
                        
                              b)
                           
                           
                              boli odsúdení za trestný čin týkajúci sa ich profesionálneho správania rozsudkom, ktorý má povahu res judicata;
                           
                        
                              c)
                           
                           
                              sú uznaní za vinných z vážneho zneužitia úradnej moci dokázaného akýmikoľvek prostriedkami, ktoré môže verejný obstarávateľ zdôvodniť;
                           
                        
                              d)
                           
                           
                              nesplnili povinnosti týkajúce sa platby príspevkov na sociálne zabezpečenie alebo platby daní v súlade s právnymi predpismi krajiny, v ktorej pôsobia, alebo s právnymi ustanoveniami krajiny obstarávateľa alebo krajiny, v ktorej sa má zmluva plniť;
                           
                        
                              e)
                           
                           
                              boli právoplatne odsúdení za podvod, korupciu, účasť v zločineckej organizácii alebo akúkoľvek inú nezákonnú činnosť poškodzujúcu finančné záujmy Spoločenstva;
                           
                        
                              f)
                           
                           
                              porušili vážnym spôsobom zmluvu pre nesplnenie svojich zmluvných záväzkov v súvislosti s inou verejnou súťažou alebo udeľovaním grantu, ktoré boli financované z rozpočtu Spoločenstva.
                           
                        Dôkazy: uchádzači predložia vyhlásenie na svoju česť, s náležitým dátumom a podpisom, pričom uvedú, že sa nenachádzajú v žiadnej z uvedených situácií.
               
            
                  2.
               
               
                  Žiadosti, ktoré prídu po lehote na prijímanie, neúplné návrhy alebo návrhy, ktoré nespĺňajú formálne požiadavky stanovené vo výzve na podávanie žiadostí, budú vylúčené z účasti na programe verejného zdravia.
                  Prihláška musí byť úplná a musí obsahovať aspoň tieto dokumenty:
                  
                              —
                           
                           
                              administratívne údaje o hlavnom partnerovi a pridružených partneroch,
                           
                        
                              —
                           
                           
                              technický opis projektu,
                           
                        
                              —
                           
                           
                              celkový rozpočet projektu a žiadanú výšku spolufinancovania Spoločenstvom,
                           
                        
                              —
                           
                           
                              dôkazy: celkový rozpočet projektu a žiadanú výšku spolufinancovania Spoločenstvom,
                           
                        
                              —
                           
                           
                              dôkazy: obsah prihlášky.
                           
                        
            
                  3.
               
               
                  Akcie, ktorých začiatok je pred dátumom registrácie žiadosti o grant, budú vylúčené z účasti na programe verejného zdravia.
                  Dôkazy: plánovaný dátum začiatku a trvanie akcie musia byť uvedené v žiadosti o grant.
               
            3.   VÝBEROVÉ KRITÉRIÁ
      Vyhodnocované budú iba návrhy, ktoré splnili požiadavky vylučovacích kritérií. Musia byť splnené všetky nasledujúce výberové kritériá.
      1.   Právne postavenie
      Žiadatelia musia predložiť dôkazy o právnom postavení na úrovni organizácie.
      Dôkazy: žiadatelia musia predložiť stanovy spoločnosti a potvrdenie o úradnej registrácii.
      2.   Finančná spôsobilosť
      Žiadatelia musia mať stabilné a dostatočné finančné zdroje na udržanie svojich aktivít počas obdobia, v ktorom sa vykonáva činnosť, a na to, aby sa mohli podieľať na ich spolufinancovaní.
      Dôkazy: žiadatelia musia predložiť výkazy ziskov a strát a súvahy z dvoch celých predchádzajúcich finančných rokov.
      Overovanie finančnej spôsobilosti sa nevzťahuje na verejné orgány, medzinárodné verejné organizácie vytvorené na základe medzivládnych dohôd ani na špecializované agentúry vytvorené na základe medzivládnych dohôd.
      3.   Prevádzková spôsobilosť
      Žiadateľ musí mať odborné zdroje, kvalifikáciu a kompetencie požadované na realizáciu navrhovanej akcie.
      Dôkazy: žiadatelia musia predložiť najnovšiu výročnú správu o činnosti organizácie vrátane prevádzkových, finančných a technických údajov a životopisy všetkých príslušných odborníkov vo všetkých organizáciách zúčastnených na projekte.
      4.   Ďalšie dokumenty predkladané na žiadosť Komisie
      Na požiadanie musia žiadatelia predložiť správu z externého auditu vypracovanú schváleným audítorom, v ktorej sa potvrdzujú účty za posledný finančný rok a hodnotí finančná spôsobilosť žiadateľa.
      4.   KRITÉRIÁ NA UDELENIE GRANTU
      V ďalšom kole sa budú hodnotiť iba projekty, ktoré splnili požiadavky podľa vylučovacích a výberových kritérií, a to na základe nasledujúcich kritérií na udelenie grantu. Vo výzve na podávanie žiadostí sa určí, ako sa budú uvedené série kritérií na udelenie grantu uplatňovať.
      1.   Význam projektu z hľadiska politiky a kontextu
      
                  a)
               
               
                  príspevok projektu k programu verejného zdravia a jeho ročnému pracovnému plánu, pokiaľ ide o plnenie cieľov a priorít;
               
            
                  b)
               
               
                  strategický význam, pokiaľ ide o očakávaný príspevok k súčasným poznatkom a dosah na zdravie;
               
            
                  c)
               
               
                  pridaná hodnota v oblasti verejného zdravia na európskej úrovni:
                  
                              —
                           
                           
                              dosah na cieľové skupiny, dlhodobý účinok a možnosť multiplikačných účinkov, napríklad opakovateľné, prenosné alebo trvalo udržateľné aktivity;
                           
                        
                              —
                           
                           
                              komplementarita, synergia, kompatibilita a prispenie k príslušným politikám EÚ;
                           
                        
            
                  d)
               
               
                  vhodnosť geografického pokrytia.
                  Žiadatelia musia zabezpečiť vhodnosť geografického rozsahu pôsobnosti projektu vzhľadom na jeho ciele, pričom vysvetlia úlohu krajín, ktoré sú uvedené ako partneri, a vhodnosť zdrojov projektu alebo cieľovej populácie, ktorú zastupujú.
                  Návrhy na národnej alebo regionálnej úrovni (t. j. také, ktoré zahŕňajú iba jednu spôsobilú krajinu alebo región krajiny) sa zamietnu;
               
            
                  e)
               
               
                  adekvátnosť projektu v rámci sociálneho, kultúrneho a politického kontextu.
                  Projekty žiadateľov musia zohľadňovať situáciu daných krajín alebo špecifických oblastí a zabezpečiť kompatibilitu plánovaných akcií s kultúrou a postojmi cieľových skupín.
               
            2.   Technická kvalita projektu
      a)   Dôkazová základňa
      Žiadatelia musia pripojiť analýzu problému a jasne opísať faktory, dosah, efektivitu a uplatniteľnosť navrhovaných opatrení.
      b)   Obsahová špecifikácia
      Žiadatelia musia jasne opísať zámery a ciele, cieľové skupiny vrátane príslušných geografických faktorov, metód, očakávaných účinkov a výsledkov.
      c)   Inovačný charakter, technická komplementarita a vyhýbanie sa opakovaniu iných akcií existujúcich na úrovni EÚ
      Žiadatelia musia jasne uviesť, aký pokrok má projekt dosiahnuť v danej oblasti vzhľadom na daný stav, a zabezpečiť, aby nedošlo k nevhodnej duplikácii alebo čiastočnému či úplnému prelínaniu medzi projektmi a aktivitami, ktoré sa už realizovali na európskej a medzinárodnej úrovni.
      d)   Stratégia vyhodnocovania
      Žiadatelia musia jasne vysvetliť typ a adekvátnosť navrhovaných metód a vybraných ukazovateľov.
      e)   Informačná stratégia
      Žiadatelia musia jasne preukázať vhodnosť plánovanej stratégie a navrhovanej metodológie pre zabezpečenie prenosnosti výsledkov a trvalej udržateľnosti informovania o nich.
      3.   Kvalita riadenia projektu a rozpočtu
      a)   Plánovanie a organizácia projektu
      Žiadatelia musia opísať aktivity, ktoré sa majú realizovať, časový harmonogram a míľniky, výsledky, podstatu a rozdelenie úloh a analýzu rizika.
      b)   Organizačná kapacita
      Žiadatelia musia opísať štruktúru riadenia, kompetenciu pracovníkov, zodpovednosti, internú komunikáciu, proces rozhodovania, monitorovanie a kontrolu.
      c)   Kvalita partnerstva
      Žiadatelia musia opísať plánované partnerstvá, pokiaľ ide o rozsah, úlohy a zodpovednosti, vzťahy medzi jednotlivými partnermi, synergiu a komplementaritu rôznych partnerov projektu a sieťovú štruktúru.
      d)   Komunikačná stratégia
      Žiadatelia musia opísať komunikačnú stratégiu v súvislosti s plánovaním, cieľovými skupinami, vhodnosť použitých kanálov, viditeľnosť spolufinancovania EÚ.
      e)   Celkový a podrobný rozpočet
      Žiadatelia musia zabezpečiť relevantnosť, vhodnosť, vyrovnanosť a vnútornú konzistenciu rozpočtu vzhľadom na partnerov a špecifické ciele projektu. Rozpočet by mal byť rozdelený medzi partnerov na minimálnej rozumnej úrovni, aby nedošlo k nadmernej fragmentácii.
      f)   Finančný manažment
      Žiadatelia musia opísať finančné toky, zodpovednosti, postupy podávania správ a kontroly.
      Váha jednotlivých sérií kritérií je nasledujúca. Konkrétna váha každého jednotlivého kritéria každej série bude stanovená vo výzve na podávanie žiadostí.
      
                  
                              1.
                           
                           
                              Význam projektu z hľadiska politiky a kontextu
                           
                        
               
                  /30
               
            
                  
                              2.
                           
                           
                              Technická kvalita projektu
                           
                        
               
                  /40
               
            
                  
                              3.
                           
                           
                              Kvalita riadenia projektu a rozpočtu
                           
                        
               
                  /30
               
            Maximálny celkový počet bodov /100
      Pre každú sériu kritérií bude stanovený minimálny limit a projekt, ktorý nedosiahne minimálny počet bodov, sa zamietne.
      Návrhy odporučené na financovanie sa po vyhodnotení zoradia do zoznamu podľa celkového dosiahnutého počtu bodov. V závislosti od rozpočtových zdrojov sa projektom s najvyšším počtom bodov udelia granty na spolufinancovanie. Ostatné projekty odporučené na spolufinancovanie sa zaradia do rezervného zoznamu.
      
         (1)  Znamená to, že určitá akcia, na ktorú žiadateľ žiada grant, môže byť schválená na spolufinancovanie Komisiou iba raz za rok bez ohľadu na dĺžku trvania.